DR skal gøre det mere besværligt for danskerne at bruge licensbetalte netmedier for dermed at gøre det nemmere for private medier at drive forretning på internettet. Og DR bør gøre det hurtigt og frivilligt, lyder rådet fra kulturminister Bertel Haarder (V). I modsat fald risikerer DR politiske indgreb i sin bevægelsesfrihed, lyder den indirekte advarsel fra ministeren.

»Mit råd til DR er, at man bør fjerne anstødssten frivilligt og i god tid frem for at få DR til at blive et emne i en kommende valgkamp. Det vil jeg fraråde«, siger Bertel Haarder i sin advarsel til DR.

Han øger dermed det pres, som det borgerlige flertal i Folketinget siden sommerferien har lagt på DR for af konkurrencehensyn at indføre login, ligesom de fleste private medier allerede har gjort.